

 **REPUBLIKA HRVATSKA**

**VARAŽDINSKA ŽUPANIJA**

 **OPĆINA CESTICA**

 **Općinsko vijeće**

**KLASA: 024-02/23-01/16**

**URBROJ: 2186-3-02-23-2**

**Cestica, ­15.10.2023.**

**ZAPISNIK**

 sa 16. sjednice Općinskog vijeća Općine Cestica održane dana 13. prosinca 2023. godine u prostorijama Kulturnog centra Općine Cestica s početkom u 18,00 sati.

**PRISUTNI VIJEĆNICI:** Darko Majhen, Denis Kotolenko, Ivan Bednjanić Bunić, Darijan Vinter, Ivan Hohnjec, Tanja Kotolenko, Ana Kutnjak, Žarko Rodeš, Matija Dregarić, Marjan Županić, Josip Cestar, Sandra Županić, Nikola Ščuric

**OSTALI PRISUTNI:** Mirko Korotaj (općinski načelnik), Ksenija Borić, Karmen Emeršić

**ZAPISNIČAR:** Gabriela Kos

 Predsjednik vijeća Darko Majhen pozdravlja sve prisutne te konstatira da je vijećnik Tomislav Lazar stavio svoj mandat u mirovanje, a da je Hrvatska demokratska zajednica na to mjesto predložila Josipa Cestara i da je Sandra Županić ponovno aktivirala svoj mandat, a budući da su oba dvoje već dali prisege danas ne moraju to obavljati ponovno. Također konstatira da je na 16. sjednici Općinskog vijeća Općine Cestica prisutno svih 13 vijećnica/ka te postoji kvorum i Odluke se mogu donositi pravovaljano.

Nadalje predsjednik vijeća prelazi na usvajanje Zapisnika sa 15. sjednice pa pita prisutne da li ima kakvih primjedbi na Zapisnik? Kako primjedaba nema stavlja Zapisnik sa 15. sjednice na usvajanje. Svi vijećnici glasaju za te predsjednik konstatira da je Zapisnik usvojen jednoglasno, sa 13 glasova.

Prelazi se na Aktualni sat, pa predsjednik vijeća daje mogućnost vijećnicima/cama da postave pitanja.

**PITANJA**

Vijećnik Josip Cestar pozdravlja sve prisutne i postavlja pitanja vezana uz aglomeraciju, prvo pitanje je vezano uz preuzimanje cesta, znači da li su sve ceste preuzete, odnosno dali su Hrvatske ceste preuzele svoju ceste, ŽUC svoje i Općina svoje? Sumještani se žale na ceste jer su nakon izvođenja radova ostale u dosta lošem stanju i to na potezu od Gornjeg Vratna do Dubrave, a drugo pitanje je vezano uz oborinske vode, tko će sanirati putove koji su uništeni prilikom izvođenja radova. Nadalje dodaje kako je Varkom slao mještanima Općine Cestica obavijesti gdje navodi da je dobivena uporabna dozvola nakon tehničkog pregleda te da mještani moraju do 1. veljače 2024. završiti sa radovima na priključcima, da li je to krajnji rok i ako da postojati će sigurno nejasnoća i mještani će htjeti puno toga pitati, pa mi možda trebalo organizirati javne tribine.

Vijećnik Matija Dregarić govori o tome kako je prilikom provođenja projekta čišćenja romskog naselja sve bilo sređeno, no uočene su dosta velike količine smeća uz cestu i još na nekim mjestima po Općini, a pitanje je da li se to može spriječiti i na koji način? Postavlja još jedno pitanje da li općinski načelnik ima saznanja o sakupljanju potpisa po Gornjem Vratnu vezano uz nadzor brzine na D2?

Vijećnica Sandra Županić pozdravlja sve prisutne i postavlja pitanje da li je što se aglomeracije tiče sve što je projektirano i napravljeno, kada će se moći mještani priključiti i što je sa onima koji trebaju pumpe tko će to financirati?

Vijećnik Marjan Županić postavlja pitanje da li je firma Dimax počela sa čišćenjem dimnjaka? Da ne bi došli u 1. i 2. mjesecu, a ljudima se već trebalo očistiti.

Vijećnik Žarko Rodeš pozdravlja sve prisutne te postavlja pitanje da li će vrtić biti priključen na kanalizaciju i ako da zašto se gradi velika septička jama. Također postavlja pitanje u kojoj je fazi širokopojasni Internet jer vidi da su u Proračunu osigurana sredstva?

**ODGOVORI:**

Načelnik odgovara prvo na pitanje vijećnika Žarka Rodeša od prošle sjednice, a vezano na ukupne troškove organizacije Dana Općine Cestica 2023. godine koji iznose ukupno 34.412,64 eura (izvođač, ugostiteljske usluge, šator, nagrade).

Nadalje za pitanja o aglomeraciji, objedinjeno će odgovoriti svima. Tehnički pregled za Cesticu je prošao, bilo je niz nedostataka koje treba izvođač radova – CPP otkloniti za mjesec dana, bilo je primjedaba na ulicu Vladimira Nazora u Babincu, Stjepana Radića u Gornjem Vratnu, na oborinsku odvodnju u Viničkoj ulici, općenito primjedbe su bile na potez od Gornjeg Vratna do Dubrave K., koje se trebaju otkloniti do kraja lipnja 2024. godine, ali to sve skupa nije zapreka da se ne izda građevinska dozvola. Rok koji je naveden u dopisu Varkom-a je kratak i pokušati će utjecati na taj rok barem da se produlji do početka travnja. Svako domaćinstvo treba samo izvesti radove do postavljenog priključka, a priključuje se od kuće, a ne iz septičke jame. Kanalizaciju će plaćati svi kojima je priključak napravljen i koji plaćaju vodu bez obzira hoće li se spojiti ili ne. Sva ona domaćinstva kojima je potrebna pumpa trebaju poslati upit prema Tamari Leljak iz Varkom-a. Tamo gdje nije napravljena kanalizacija, a trebala je biti, riješit će se naknadno. Vrtić će se moći spojiti na kanalizaciju jer imaju sve uvjete za to, dok se septična neće ni raditi. Što se pak tiče naših nerazvrstanih cesta, one su u 95% slučajeva dobro izvedene jer je Općina plaćala razliku sredstava, dok je D2 u lošem stanju.

Na pitanje vijećnika Matije Dregarića načelnik odgovara da je upoznat sa time kako su se nakon čišćenja romskog naselja pojavile lokacije sa odbačenim otpadom. To su lokacije od Radovec polja prema romskom naselju. Zadnjih nekoliko godina se mnogo napravilo što se tiče čišćenja smeća, postavljanje kamere, do svih uvjeta zbrinjavanja otpada, ali očito nedovoljno, možda još postoji jedna mogućnost da se Romima poveća zapremnina spremnika. Vijećnik Matija Dregarić postavlja pitanje da li postoji mogućnost postavljanja kamera? Načelnik odgovara da su po projektu postavljene kamere u romskom naselju, kako s naše tako i sa petrijanečke strane, no sada je opet više otpada van romskog naselja. Na daljnje pitanje načelnik odgovara da je upoznat s time da se potpisuje peticija, no nitko nije bio na Općini i nije izdana suglasnost na to, niti je određena lokacija gdje se mogu skupljati potpisi. Općina je tražila Hrvatske ceste da se postavi kamera na D2 i to je u planu, no više se postavljalo kamera od Virovitice do Koprivnice nego na našu stranu, a Hrvatske ceste kažu ako nam je hitno možemo i mi platiti 40.000,00 eura pa ćemo imati i prije. Nije ni to rješenje jer će kamera biti naša, a kasirati će policija. Općina je dobila rješenje za postavljanje usporivača u prometu i to za lokaciju Križovljan Radovečki – ulica Stjepana Radića te Virje Križovljansko – Ormoška ulica.

Na pitanje vijećnika Marjana Županića načelnik odgovara da misli da je firma DIMAX bila već u listopadu na terenu, no mora provjeriti. Svako domaćinstvo koje želi uslugu dimnjačara treba ih samo nazvati i po pozivu će doći.

Na pitanje vijećnika Žarka Rodeša vezano uz širokopojasni Internet načelnik odgovara da je Općina krenula u taj projekt prije nekoliko godina po modelu B, gdje je 60% sredstava trebala osigurati EU, a 40% općina,od tog modela se odustalo i krenulo se po modelu A, gdje također EU sufinancira 60%, a 40% koncesionar koji će biti na našem području.

Predsjednik vijeća zahvaljuje na pitanjima i odgovorima, te prelazi na utvrđivanje dnevnog reda za 16. sjednicu. Predsjednik vijeća pita da li ima netko dopunu ili izmjenu dnevnog reda? Pošto izmjena i dopuna nema Predsjednik vijeća daje predloženi dnevni red na usvajanje.

Konstatira da svi prisutni vijećnici glasaju za, pa je **dnevni red prihvaćen jednoglasno**, sa 13 glasova:

**Dnevni red:**

1. Donošenje II. Izmjena i dopuna Proračuna Općine Cestica za 2023. godinu
2. I. izmjene i dopune Programa održavanja komunalne infrastrukture na području općine Cestica za 2023. godinu
3. II. izmjene i dopune Programa gradnje objekata i uređaja komunalne infrastrukture za 2023. godinu
4. Donošenje Proračuna Općine Cestica za 2024. g i projekcije za 2025. i 2026. g.
	1. Donošenje Programa održavanja komunalne infrastrukture na području Općine Cestica za 2024. godinu
	2. Donošenje Programa gradnje objekata i uređaja komunalne infrastrukture za 2024. godinu
5. Donošenje Odluke o izvršavanju Proračuna Općine Cestica za 2024. godinu
6. Donošenje Plana upravljanja i raspolaganja imovinom Općine Cestica za 2024. g.
7. Donošenje Odluke o porezima Općine Cestica
8. Donošenje Odluke o poslovima utvrđivanja, evidentiranja, nadzora, naplate i ovrhe radi naplate općinskih poreza u 2024. godini
9. Donošenje Odluke o donošenju Plana djelovanja Općine Cestica u području prirodnih nepogoda za 2024. godinu
10. Donošenje Plana razvoja sustava civilne zaštite na području Općine Cestica za 2024. godinu s trogodišnjim financijskim učincima
11. Donošenje Smjernica za organizaciju i razvoj sustava civilne zaštite Općine Cestica za razdoblje od 2024. do 2027. godine
12. Donošenje Analize stanja sustava civilne zaštite na području Općine Cestica za 2023. godinu
13. Donošenje Odluke o donošenju Procjene rizika od velikih nesreća za Općinu Cestica
14. Donošenje Odluke o pristupanju Općine Cestica Sporazumu gradonačelnika za klimu i energiju.

**TOČKA 1.**

**II. IZMJENE I DOPUNE PRORAČUNA OPĆINE CESTICA ZA 2023. GODINU**

**a) I. izmjene i dopune Programa održavanja komunalne infrastrukture na području općine Cestica za 2023. godinu**

**b) II. izmjene i dopune Programa gradnje objekata i uređaja komunalne infrastrukture za 2023. godinu**

Predsjednik vijeća otvara točku 1. te napominje kako će se glasati objedinjeno za čitavu točku sa programima i daje riječ načelniku.

Načelnik govori o tome kako se rebalansom smanjuje Proračun za 700.000,00 eura pošto nisu povučena sva sredstva iz EU-a, a moralo je biti planirano. Povećan je dio za investicije jer je dodatno napravljena javna rasvjeta na skretaču kod Mettsa, kopao se kanal u Brezju Dravskom prema Dravi i čistilo se romsko naselje.

Predsjednik vijeća otvara raspravu.

Vijećnik Žarko Rodeš postavlja pitanje koliki je trošak Općine Cestica za projekt romskog naselja? Načelnik odgovara da je projekt bio 100% financiran od FZOEU-a. Nadalja postavlja pitanje kako to da je za poljoprivredu bilo isplaćeno preko 40.000,00 eura, a nije ništa na novo raspisano? Načelnik odgovara da su to još zaostaci, vinari su tek ove godine dali zahtjeve za isplatu.

Nitko se više ne javlja za raspravu.

Predsjednik vijeća daje II. Izmjene i dopune Proračuna Općine Cestica za 2023. godinu sa I. izmjenama i dopunama Programa održavanja komunalne infrastrukture na području općine Cestica za 2023. godinu i II. izmjenama i dopunama Programa gradnje objekata i uređaja komunalne infrastrukture za 2023. godinu na usvajanje. Od 13 vijećnika/ca 10 vijećnika/ca glasa za, 2 su protiv i 1 suzdržani. Predsjednik vijeća konstatira da su II. Izmjene i dopune Proračuna Općine Cestica za 2023. godinu sa I. izmjenama i dopunama Programa održavanja komunalne infrastrukture na području općine Cestica za 2023. godinu i II. izmjenama i dopunama Programa gradnje objekata i uređaja komunalne infrastrukture za 2023. godinu **usvojene većinom glasova**.

**TOČKA 2.**

**PRORAČUN OPĆINE CESTICA ZA 2024. GODINU**

**I PROJEKCIJE ZA 2025. I 2026. GODINU**

1. **Program održavanja komunalne infrastrukture na području općine Cestica za 2024. godinu**
2. **Program gradnje objekata i uređaja komunalne infrastrukture za 2024. godinu**

Predsjednik vijeća otvara točku 2. te daje riječ načelniku koji ukratko obrazlaže što je planirano u Proračunu za 2024. godinu, a to su prije svega projekti dogradnje dječjeg vrtića u Cestici, rekonstrukcija društvenog doma u Gornjem Vratnu, izgradnja objekta mjesnog odbora Jarki, zatim od većih stavki je i sufinanciranje smještaja djece u vrtiću, financiranje pomagača u nastavi, nagrade učenicima na raznim natjecanjima, asfaltiranje još nekih nerazvrstanih cesta kao i sanacija novo nastalih klizišta.

 Otvara se rasprava.

Vijećnik Žarko Rodeš se javlja na raspravu i postavlja pitanje što je sa porezom na dohodak, da li ga povećavamo ili ostaje isti? Načelnik odgovara da porez na dohodak ostaje isti, a da će se za pola godine vidjeti što to konkretno znači za Općinu, dok je prirez ukinut po sili zakona.

Nitko se više ne javlja za raspravu, te predsjednik vijeća daje Proračun Općine Cestica za 2024. g i projekcije za 2025. i 2026. g sa Programom održavanja komunalne infrastrukture na području općine Cestica za 2024. godinu i Programom gradnje objekata i uređaja komunalne infrastrukture za 2024. godinu na usvajanje.

Od 13 vijećnika/ca, 10 vijećnika/ca glasa za i 3 su suzdržana. Predsjednik vijeća konstatira da je Proračun Općine Cestica za 2024. g i projekcije za 2025. i 2026. sa Programom održavanja komunalne infrastrukture na području općine Cestica za 2024. godinu i Programom gradnje objekata i uređaja komunalne infrastrukture za 2024. godinu **usvojena većinom glasova**.

**TOČKA 3.**

**ODLUKA O IZVRŠAVANJU PRORAČUNA**

**OPĆINE CESTICA ZA 2024. GODINU**

Predsjednik vijeća otvara točku 3. te daje riječ načelniku, koji objašnjava da je to Odluka koja se donosi uz Proračun, a donosi i određena ograničenja koja su objašnjena u članku 9.

Predsjednik vijeća otvara raspravu.

Nitko se ne javlja za raspravu, te predsjednik vijeća daje Odluku o izvršavanju Proračuna Općine Cestica za 2024. godinu na usvajanje.

Od 13 vijećnika/ca, 10 vijećnika/ca glasa za i 3 su suzdržana. Predsjednik vijeća konstatira da je Odluka o izvršavanju Proračuna Općine Cestica za 2024. godinu **usvojena većinom glasova**.

**TOČKA 4.**

**PLAN UPRAVLJANJA I RASPOLAGANJA IMOVINOM**

**OPĆINE CESTICA ZA 2024. G.**

Predsjednik vijeća otvara točku 4. te daje riječ načelniku koji objašnjava da su u toj odluci pobliže objašnjeni procesi na koji način Općina upravlja i raspolaže općinskom imovinom, prihodima od prodaje nekretnina koje dobivamo po ostavinskim raspravama kada se obitelj odreče istih ili kada pokojnici nemaju nasljednike.

Predsjednik vijeća otvara raspravu.

Nitko se ne javlja za raspravu, te predsjednik vijeća daje Plan upravljanja i raspolaganja imovinom Općine Cestica za 2024. godinu na usvajanje.

Od 10 vijećnika/ca, svi glasaju za. Predsjednik vijeća konstatira da je Plan upravljanja i raspolaganja imovinom Općine Cestica za 2024. godinu **usvojen jednoglasno**.

**TOČKA 5.**

**ODLUKA O POREZIMA OPĆINE CESTICA**

Predsjednik vijeća otvara točku 5. i daje riječ načelniku koji objašnjava da se odlukom podiže porez na korištenje javnih površina za 30%, dok ostali porezi ostaju kao i do sada, mada postoji još mogućnost za dizanje ako se na to odlučimo.

Predsjednik vijeća otvara raspravu.

Nitko se ne javlja za raspravu, te predsjednik vijeća daje Odluku o porezima Općine Cestica na usvajanje.

Od 10 vijećnika/ca, svi glasaju za. Predsjednik vijeća konstatira da je Odluka o porezima Općine Cestica **usvojena jednoglasno**.

**TOČKA 6.**

**ODLUKA O POSLOVIMA UTVRĐIVANJA, EVIDENTIRANJA, NADZORA, NAPLATE I OVRHE RADI NAPLATE OPĆINSKIH POREZA U 2024. GODINI**

Predsjednik vijeća otvara točku 6. i daje riječ načelniku koji objašnjava da svake godine porez na potrošnju kao i porez na kuće za odmor povjeravamo Poreznoj upravi Varaždinskoj.

Predsjednik vijeća otvara raspravu.

Nitko se ne javlja za raspravu, te predsjednik vijeća daje Odluku o poslovima utvrđivanja, evidentiranja, nadzora, naplate i ovrhe radi naplate općinskih poreza u 2024. godini na usvajanje.

Od 10 vijećnika/ca, svi glasaju za. Predsjednik vijeća konstatira da je Odluka o poslovima utvrđivanja, evidentiranja, nadzora, naplate i ovrhe radi naplate općinskih poreza u 2024. godini **usvojena jednoglasno**.

**TOČKA 7.**

**ODLUKA O DONOŠENJU PLANA DJELOVANJA OPĆINE CESTICA U PODRUČJU PRIRODNIH NEPOGODA ZA 2024. GODINU**

Predsjednik vijeća otvara točku 7. i objašnjava da sada slijede dokumenti u idućih nekoliko točaka iz područja civilne zaštite koji se moraju donositi svake godine uz usvajanje Proračuna.

Predsjednik vijeća otvara raspravu.

Nitko se ne javlja za raspravu, te predsjednik vijeća daje Odluku o donošenju Plana djelovanja Općine Cestica u području prirodnih nepogoda za 2024. godinu na usvajanje.

Od 10 vijećnika/ca, svi glasaju za. Predsjednik vijeća konstatira da je Odluka o donošenju Plana djelovanja Općine Cestica u području prirodnih nepogoda za 2024. godinu **usvojena jednoglasno**.

**TOČKA 8.**

**PLAN RAZVOJA SUSTAVA CIVILNE ZAŠTITE NA PODRUČJU OPĆINE CESTICA ZA 2024. GODINU S TROGODIŠNJIM FINANCIJSKIM UČINCIMA**

Predsjednik vijeća otvara točku 8. i otvara raspravu.

Nitko se ne javlja za raspravu, te predsjednik vijeća daje Plan razvoja sustava civilne zaštite na području općine Cestica na usvajanje.

Od 10 vijećnika/ca, svi glasaju za. Predsjednik vijeća konstatira da je Plan razvoja sustava civilne zaštite na području općine Cestica **usvojen jednoglasno**.

**TOČKA 9.**

**SMJERNICE ZA ORGANIZACIJU I RAZVOJ SUSTAVA CIVILNE ZAŠTITE OPĆINE CESTICA ZA RAZDOBLJE OD 2024. DO 2027. GODINE**

Predsjednik vijeća otvara točku 9. i otvara raspravu.

Nitko se ne javlja za raspravu, te predsjednik vijeća daje Smjernice za organizaciju i razvoj sustava civilne zaštite Općine Cestica za razdoblje od 2024. do 2027. godine na usvajanje.

Od 10 vijećnika/ca, svi glasaju za. Predsjednik vijeća konstatira da su Smjernice za organizaciju i razvoj sustava civilne zaštite Općine Cestica za razdoblje od 2024. do 2027. godine **usvojene jednoglasno**.

**TOČKA 10.**

**ANALIZA STANJA SUSTAVA CIVILNE ZAŠTITE**

**NA PODRUČJU OPĆINE CESTICA ZA 2023. GODINU**

Predsjednik vijeća otvara točku 10. i otvara raspravu.

Nitko se ne javlja za raspravu, te predsjednik vijeća daje Analizu stanja sustava civilne zaštite na području općine Cestica za 2023. godinu na usvajanje.

Od 10 vijećnika/ca, svi glasaju za. Predsjednik vijeća konstatira da su Analize stanja sustava civilne zaštite na području općine Cestica za 2023. godinu **usvojene jednoglasno**.

**TOČKA 11.**

**ODLUKA O DONOŠENJU PROCJENE RIZIKA**

**OD VELIKIH NESREĆA ZA OPĆINU CESTICA**

Predsjednik vijeća otvara točku 11. i daje riječ pročelnici Jedinstvenog upravnog odjela koja objašnjava da se svakih nekoliko godina postojeći dokumenti moraju ažurirati, ne samo radi izmjena zakonskih odredbi nego i radi promjena u ostaloj planskoj dokumentaciji koja se donosi tokom godina.

Predsjednik vijeća otvara raspravu.

Nitko se ne javlja za raspravu, te predsjednik vijeća daje Odluku o donošenju procjene rizika od velikih nesreća za Općinu Cestica na usvajanje.

Od 10 vijećnika/ca, svi glasaju za. Predsjednik vijeća konstatira da je Odluka o donošenju procjene rizika od velikih nesreća za Općinu Cestica **usvojena jednoglasno**.

**TOČKA 12**

**ODLUKA O PRISTUPANJU OPĆINE CESTICA SPORAZUMU GRADONAČELNIKA ZA KLIMU I ENERGIJU.**

Predsjednik vijeća otvara točku 12. i daje riječ načelniku koji objašnjava da se Općina Cestica javila na objavljeni natječaj Fonda za zaštitu okoliša, a vezan uz izradu Akcijskog plana energetski održivog razvoja i klimatskih promjena (SECAP-a) koji predstavlja ključni dokument koji na bazi prikupljenih podataka o zatečenom stanju identificira te daje precizne i jasne odrednice za provedbu projekata i mjera energetske učinkovitosti i korištenja obnovljivih izvora energije te prilagodbe učincima klimatskih promjena na lokalnoj razini.

Predsjednik vijeća otvara raspravu.

Vijećnik Žarko Rodeš postavlja pitanje da li imamo saznanja koliko je zagađenje na području općine Cestica, pošto tu nema neke veće industrije? Načelnik objašnjava da će upravo taj dokument pokazati koliko je zagađenje, ako ga ima i da će također govoriti o tome na koji način smanjiti stakleničke plinove.

Nitko se više ne javlja za raspravu, te predsjednik vijeća daje Odluku o pristupanju Općine Cestica sporazumu gradonačelnika za klimu i energiju na usvajanje.

Od 10 vijećnika/ca, svi glasaju za. Predsjednik vijeća konstatira da je Odluka o pristupanju Općine Cestica sporazumu gradonačelnika za klimu i energiju **usvojena jednoglasno.**

Predsjednik vijeća zahvaljuje vijećnicima/cama na dolasku, čestita svima Božić i Novu godinu te zaključuje 16. sjednicu Općinskog vijeća Općine Cestica.

Sjednica završila u 19:05 sati.

ZAPISNIČAR:

Gabriela Kos

 PREDSJEDNIK OPĆINSKOG VIJEĆA:

 Darko Majhen, mag. pol.